Byudviklingskonsulent og tidligere kandidat for Enhedslisten Søren Hvas optræder den 10. november i Information med et hårdt angreb på den parallelsamfundspakke, som vores partier er en del af.

Vi er fundamentalt uenige med Hvas, når han kalder det naivt at tro, at blandede boliger sikrer en stærkere social sammenhængskraft. Er det virkelig blevet en hofopgave for venstrefløjen at tale dunder mod de åbenlyse styrker ved et samfund, hvor vi ikke bor opdelt efter indkomst, socialklasse og etnicitet?

For os er denne opdeling uacceptabel, og vi er ikke alene om at mene, at skæve børn leger bedst.

Det er blandt andet dokumenteret af Arbejderbevægelsens Erhvervsråd og Tænketanken Kraka, at en bedre blanding af eleverne i de enkelte skoleklasser løfter de svageste elever markant, ligesom det løfter hele elevgruppen mere, end hvis man har opdelte skoleklasser. Det er blandingen af elever i skolen og børn i den lokale fodboldklub, der skaber den sammenhængskraft, der gør vores velfærdssamfund muligt.

Enhedslistens egne ideer

Derfor er det på ingen måde nyt, at SF og Socialdemokratiet arbejder for en blandet boligmasse, men det er sådan set heller ikke en ambition, der burde komme bag på Søren Hvas og hans partifæller. Enhedslisten står nemlig bag nogle af de mest vidtgående og virkningsfulde redskaber til at skabe en blandet beboersammensætning.

Det gælder ikke mindst tidligere socialborgmester i København Mikkel Warming (EL), der udbredte den fleksible udlejning, der i dag er standardværktøjet for at sikre, at flere i arbejde flytter ind i udsatte boligområder. Og det var tidligere folketingsmedlem Keld Albrechtsen (EL), der som beboerformand fik vedtaget den omfattende plan for Gellerupparken, der bl.a. indebærer nedrivning af indtil flere boligblokke.

Det er de erfaringer, som aftalen om parallelsamfund er baseret på.

Ingen massenedrivninger

Søren Hvas’ indspark når et skingert toneleje, når han påstår, at S og SF ser nedrivning af velfungerende boliger som et mål i sig selv. Med beskyldningen begår Hvas en åbenlys stråmand og skriver sig ind i en tiltagende tendens til at påstå – ganske grundløst – at ghettopakken vil føre til massenedrivninger i samtlige boligområder.

Det er en påstand, man simpelthen ikke kan finde belæg for i virkelighedens verden.

I Tingbjerg bygger man 1.000 ikkealmene lejligheder og rører ikke ved det nuværende byggeri. I Taastrupgaard har beboerne vedtaget nedrivning af 188 lejligheder, og i Gellerupparken har man vedtaget en plan, der kombinerer private og offentlige investeringer med enkelte nedrivninger.

Erfaringen er altså, at nedrivninger kun gennemføres som en måde at åbne områdets fysiske rammer, så det ikke lukker sig om sig selv. Og at kommunerne etablerer et tilsvarende antal nye boliger.

Vi kan ikke lade stå til

Det betyder ikke, at vi er uenige med Søren Hvas i alt. Opførelsen af nye, almene boliger er alt for længe gået for langsomt, og de bliver alt for tit bygget i de samme kommuner.

Derfor har Socialdemokratiet og SF med vores deltagelse i parallelsamfundsaftalen netop sikret, at boligorganisationer, der får overskud ved eksempelvis at sælge udenomsarealer, som man gør i Tingbjerg, kan bruge overskuddet til at bygge almene boliger de steder, hvor det i dag er for dyrt. Det betyder flere ejerboliger i Tingbjerg og flere almene boliger i Nordhavn.

Det er selvfølgelig ikke nok – og derfor arbejder både S og SF for en bedre model for finansiering af almene boliger og reduktioner af boligernes husleje.

Vi anerkender fuldt ud de flotte resultater, man har skabt i Avedøre Stationsby, i Vejleåparken, Gyldenrisparken og masser af andre boligområder i vores byer. Det er en stor bedrift. Men vi må også erkende, at der i nogle områder er vedvarende sociale problemer, som vi ikke har løst med de hidtidige politiske tiltag.

Hvis vi tror på, at den danske model virker bedst, når direktørens datter går i skole med rengøringsassistentens søn, så kan vi ikke tillade os at være ligeglade med den stigende opdeling af vores byer.

Vi må insistere på, at Danmark er et land, hvor vi ikke pakker borgere med lave indtægter eller anden etnicitet væk i isolerede boligområder. I stedet skal vi som politikere tage ansvar for at sikre, at vi bor blandet, så alle børn kan begynde livet på så lige vilkår som muligt.

Læs også Det er en skændsel, at SF og Socialdemokratiet går med på regeringens tvangsflytning af borgere